टीबी मरीज की पहचान के लिए घर-घर होगा सर्वे
जिले में टीबी के प्रति लोगों को जागरूक करने एवं रोगियों की पहचान के लिए स्वास्थ्यकर्मी एवं एनजीओ की मदद ली जाएगी। पोलियो अभियान की तर्ज पर टीबी मरीज की पहचान के लिए घर-घर दस्तक दी जाएगी। वर्ष 2015 में जिले से 7,810 मरीजों की जांच की थी। इसमें से 1212 मरीज को टीबी शिकायत मिली थी। वर्ष 2016 में 7,772 मरीजों जांच की। इसमें से 1241 मरीजों में टीबी बीमारी मिली। वर्ष 2015 में घनात्मक टीबी रोगी 445 एवं 2016 में 503 मिले।
अब हर दिन आशा, उषा एवं एएनएम और 8 एनजीओ संगठन जिले के गांवों में टीबी लोगों को जागरूक करने के साथ प्रत्येक टीबी मरीज की पहचान के लिए घर-घर संपर्क करेगी। जानकारी के लिए निर्धारित फॉरमेट भरेंगे। प्रारूप को संबंधित चिकित्सा प्रभारी को सौंपेंगे। जहां से जिला स्तर पर रिपोर्टिंग होंगी। चिह्नित मरीज को उपचार के लिए जिला अस्पताल स्थित टीबी केंद्र पर लाएंगे। पोलियो के बाद अब देश को टीबी मुक्त करने के लिए अभियान शुरू किया गया है। स्वास्थ्य कर्मियों और अधिकारियों को निर्देश दिए कि टीबी मरीज की पहचान के लिए लगातार मॉनिटरिंग की जाए। जिला स्तर से सुपरवाइजर भी स्वास्थ्यकर्मियों मदद करेंगे। ब्लॉक स्तर पर बीसीएमओ व सुपरवाइजर द्वारा आशा कार्यकर्ताओं को सही तरीके से फार्मेट भरने की ट्रेनिंग देंगे।
ये है लक्षण: जिला क्षय रोग अधिकारी दिनेश दास ने बताया कि टीबी मरीज की खोज अभियान के दौरान आशा, उषा एवं एएनएम किसी भी व्यक्ति को दो हफ्ते से ज्यादा की खांसी, शाम के समय बुखार, खांसी के साथ खून आने, छाती में दर्द, सांस फूलना, गर्दन या बगल में गांठ, वजन घटना, भूख कम लगने जैसी शिकायत मिलने पर मरीज को नजदीकी पीएचसी या सीएचसी में जांच करने के लिए रैफर करेंगी। फार्मेट में मकान नंबर, परिवार के मुखिया का नाम, पता, मोबाइल नंबर, घर में रहने वाले लोगों की संख्या, आशा द्वारा संपर्क करने की तारीख, टीबी लक्षण पाए गए व्यक्ति का विवरण तथा रैफर किए गए संस्थान के नाम की जानकारी भरनी होगी।
hin_Deva hin_Deva hin_Deva hin_Deva